**Koncept radionice „Ja i drugi“, ERASMUS+ Love Life, 23. svibnja, 2019.**

1. **Uvodni dio**

1.1. Uvod u aktivnosti u sklopu radionice – opis vježbe „**Dva plemena“**

Sudionici se dijele u dvije skupine. Jedna skupina izlazi iz učionice dok voditelj daje upute drugoj skupini. Vježba „Dva plemena“ je komunikacijska vježba, čiji je cilj postizanje dogovora između dvije skupine sudionika bez korištenja verbalnih uputa. Sudionici obje skupine dobijaju sljedeće upute:

**Skupina 1.** Vi ste pripadnici jednog plemena, koje živi na obalama jednog otoka u Pacifiku. Jako ste srdačni, dobroćudni i miroljubivi, dragi jedni prema drugima i to iskazujete tako da se često tapšate po ramenima u znak podrške, grlite i podržavate jedan drugog. U vašem su plemenu svi jednako važni, ne postoji jasna struktura vlasti. Ipak, vaše pleme vodi misteriozni šaman. Jednog je dana jedan od vaših članova teško oblio i postoji velika vjerojatnost da ćete se svi zaraziti i umrijeti. Jedini lijek, prema riječima šamana, je poseban cvijet, koji raste samo na vrhu planine na vašem otoku. U planini živi drugo pleme – nekada davno vi ste bili dio jednog plemena, ali već generacijama ne komunicirate i sada govorite različitim jezicima. Poslali ste poruku plemenu na planini, u kojoj tražite sastanak i drugo vam je pleme potvrdilo. Cilj vam je doći do ljekovitog cvijeta. Vaš je zadatak pripremiti se za sastanak.

**Skupina 2**. Vi ste pripadnici jednog plemena, koje živi na planini jednog otoka u Pacifiku. Vi ste ratnici, ozbiljni i suzdržani, i niste jako srdačni jedni prema drugima. U vašem plemenu svatko zna gdje mu je mjesto, imate jasnu strukturu i točno se zna tko je poglavica, tko njegovi pomoćnici, a tko ratnik ili pripadnik plemena. Na vašoj planini raste jedan poseban cvijet, koji ne raste nigdje drugdje. Čuvate ga s velikom pažnjom, jer je jako ljekovit. Jednog dana do vas stiže poruka od plemena koje živi na obalama vašeg otoka. Nekad davno vi ste bili dio jednog plemena, ali već generacijama ne komunicirate i sada govorite različitim jezicima. Pleme s obale traži sastanak s vašim plemenom. Vaš je zadatak pripremiti se za sastanak.

**2. Središnja aktivnost „Dva plemena“**

Sudionici izvode vježbu prema danim uputama. Nakon odrađene vježbe voditelj potiče raspravu među sudionicima, postavljajući sljedeća pitanja:

Pitanja za učenike:

1. Kako ste se osjećali kao pripadnici obaju plemena?
2. Što vam je u vježbi bio najteže, a što najlakše?
3. Kako ste uspjeli ostvariti svoj cilj?